Jammerbugt Kommune har netop modtaget sundhedsmyndighedernes vejledning og materialer i forbindelse med genåbningen af skoler og daginstitutioner. Det oplyser kommunen i en pressemeddelelse. - Børnenes og medarbejdernes sikkerhed og tryghed er altafgørende for vores prioriteringer, og vi følger naturligvis alle Sundhedsstyrelsens vejledninger og retningslinjer. Nødpasningen i Jammerbugt Kommune har indtil nu forløbet yderst tilfredsstillende, og det er min helt klare overbevisning, at det kommer genåbningen også til, udtaler Ulla Flintholm (V), Formand for Børne- og Familieudvalget i Jammerbugt Kommune. I løbet af påsken holder udvalget et ekstraordinært møde, hvor de drøfter retningslinjerne. Her vil politikerne komme med anbefalinger til, hvordan man sikrer en ansvarlig og forsvarlig genåbning. - Der er rigtig mange ubekendte faktorer, og samtidig er det et stort logistisk arbejde, der venter vores ledere. Alle gør deres bedste og arbejder på højtryk, og vi forsøger i videst muligt omfang at tage hånd om de eventuelle bekymringer medarbejdere og forældre måtte have. Heldigvis har vi har et rigtigt godt samarbejde med de øvrige forvaltninger om blandt andet rengøring, klargøring af legepladser og ikke mindst rådgivning og sparring for forældre, medarbejdere og ledere af Jammerbugt Kommunes sundhedsfaglige rådgivere, så jeg har en forventning om, at vi er klar til at åbne d. 15. april, siger Diana Lübbert Pedersen, konstitueret direktør for Børne- og Familieforvaltningen.

Referat:
Fra onsdag d. 15. april 2020 påbegyndes 1. fase af den gradvise genåbning af Danmark. Det betyder, at dagtilbud og skoler i Jammerbugt Kommune netop nu forbereder institutionerne til genåbningen.